b'\n_START_ARTICLE_\nKalle Blomkvist\n_START_PARAGRAPH_\nKalle Blomkvist (rootsip\xc3\xa4raselt [blumkvist]) on Astrid Lindgreni Blomkvisti-triloogia nimitegelane. Ta on teismeline poiss, kes huvitub m\xc3\xb5rvam\xc3\xbcsteeriumeist jms kuritegudest, mille \xc3\xbcle ta tavatseb pirnipuu all lesides (aga ka mujal) oma "kujuteldava kaaslasega" juurelda. Kalle s\xc3\xb5brustab peamiselt Anders Bengtssoni ja Eva-Lotta Lisanderiga, kellega satutakse kolmel triloogias kujutatud suvel s\xc3\xbcndmusterohketesse ja ohtlikesse seiklustesse. Ehkki Kalle nutikus ja anal\xc3\xbc\xc3\xbcsiv\xc3\xb5ime kuritegude asit\xc3\xb5endite kogumisel jne on silmatorkav, satub ta oma "detektiivihuviga" sageli s\xc3\xb5prade aasimisobjektiks. Ta on vaimukas ja v\xc3\xa4le, ent hingelaadilt unistaja ja romantik. Kalle isa on kohalik v\xc3\xbcrtspoodnik, kes aeg-ajalt tavatseb oma v\xc3\xb5sukest poes vastu viimase tahtmist t\xc3\xb6\xc3\xb6le panna.'